Ole Vagn Christensen (S), 2004-04-13:
Som det fremgår af bemærkningerne, føler regeringen, at den er blevet pålagt at fremsætte dette lov og orden-forslag om næringsbreve for fødevarebutikker og restaurationsvirksomheder.
Vi må også sige, at bag ønsket om, at dette initiativ blev taget, står foruden Socialdemokraterne, Dansk Folkeparti og de øvrige forslagsstillere også en række branche- og erhvervsorganisationer, herunder Horesta og De Samvirkende Købmænd.
Baggrunden er jo, at dele af restaurations- og kioskverdenen er præget af store problemer med, at reglerne ikke efterleves.
Snyd, sjuskeri og sort arbejde er nogle steder helt almindeligt accepteret, og på trods af talrige razziaer fra Told og Skat og diverse kontrolforanstaltninger fra myndighedernes side er det ikke lykkedes at skabe ordnede forhold.
er der ingen, absolut ingen, der er tjent med.
Det går ud over såvel forbrugerne som branchen selv.
Det gælder eksempelvis regler om fødevaresikkerhed, moms, medarbejdernes arbejdsforhold osv.
Det er med den udvikling, der er foregået omkring mange små virksomheder, som efterhånden dukker op, nødvendigt med et næringsbrev til fødevarebutikker og restaurationsvirksomheder.
Vi havde jo for år tilbage faktisk et næringsbrev hængende i næsten hver eneste af de mange slagterbutikker, som var i begyndelsen af 1960'erne, hvis vi ligesom husker tilbage.
Det gode ved dette næringsbrev til indehaverne af fødevarebutikker, kiosker og restaurationer er også, at det kan blive inddraget, hvis indehaveren nægter at efterleve samfundets love.
Derudover fastholdes alle de øvrige sanktionsmuligheder, eksempelvis muligheden for at udskrive bøder til de erhvervsdrivende, som overtræder reglerne.
Som noget nyt indgår det også i forslaget om næringsbreve, at oplysningerne om overtrædelserne samles i et centralt register, så der skabes det fornødne overblik over omfanget af de overtrædelser, som finder sted, i modsætning til i dag, hvor de enkelte myndigheder ikke snakker sammen og ikke udveksler oplysninger.
Som udgangspunkt kan Socialdemokraterne tilslutte sig de overordnede målsætninger og hensigterne bag lovforslag om næringsbreve, men vi vil naturligvis indgå i drøftelser om den konkrete udformning af forslag i tæt dialog med de branche- og erhvervsvirksomheder, som berøres af forslaget.
Der er rejst nogle problemstillinger i de høringssvar, vi har fået, hvor brancheforeningen Danmarks Restauranter og Cafeer har rejst nogle problemer angående arbejdskraftens fri bevægelighed.
Et andet spørgsmål, som må diskuteres nærmere, er vedrørende, hvem der skal undtages fra at være omfattet af loven.
Eksempelvis fremgår det af lovforslaget, at offentlige institutioner ikke behøver at have et næringsbrev, hvilket begrundes i, at offentlige institutioner ikke i højere grad er involveret i salg af fødevarer og restaurationsvirksomhed i øvrigt. Dog kunne man i den forbindelse nævne, at nogle kommuner er nødt til at drive cafeteriavirksomhed i eksempelvis mindre idrætsanlæg og medborger- og forsamlingshuse, fordi det er umuligt at bortforpagte opgaven på almindelige markedsvilkår.
I sådanne institutioner ville et næringsbrev også være relevant. Endelig er der jo at sige om hele det offentlige og private, at vi altid møder spørgsmålet om konkurrence, om man nu har sikret sig, at der er lige forhold.
En anden undtagelse foreslås for de virksomheder, som regeringen vil knytte til dens noget for noget-filosofi.
Det skal forstås sådan, at virksomheder med orden i tingene undtages for ordningen.
Det skyldes, at forslaget indfører et årligt gebyr for at have et næringsbrev.
Som udgangspunkt er vi Socialdemokrater betænkelige ved at lave disse undtagelser eller i det hele taget ved at have dette årlige gebyr.
At lave en undtagelse her vil svare til, at bilister, som kører efter reglerne, ikke behøver at være indehavere af et kørekort.
Jeg er naturligvis enig i, at myndighederne skal sørge for, at de virksomheder, som ikke overtræder reglerne, skal have mindst muligt bøvl og besvær, og det håber jeg også at alle i Folketinget er enige om.
Men som udgangspunkt bør alle, jeg understreger alle, behandles lige, og selv virksomheder med orden i tingene vil kunne forvente, at der laves stikprøver og løbende kontrol. Til slut vil jeg nævne spørgsmålet om finansiering af de administrative omkostninger ved at etablere og drive ordningen med et næringsbrev.
I forslaget er alle udgifter væltet over på branchen, hvilket vi er betænkelige ved.
De samlede omkostninger skal jo holdes op mod de positive landvindinger, som vi kunne opnå ved mere ordnede forhold i branchen, ikke mindst hvis det lykkes at få bugt med noget af det sorte arbejde, som florerer.
Socialdemokraterne vil med disse bemærkninger stemme for lovforslaget.
De problemstillinger, som jeg og andre ordførere har rejst i forhold til lovforslaget, herunder også under denne første behandling, vil indgå i en nærmere diskussion.
Jeg synes, og vi synes i Socialdemokratiet, at man har set fuldstændig bort fra de positive økonomiske konsekvenser af at få dette næringsbrev.
Det har vi jo set.
Når der har været foretaget forskellige former for razziaer, har vi jo kunnet konstatere, at det er på alle disse områder her, at man sådan set har måttet betale regningerne.
Det kan da ikke være rigtigt, at når man sådan set kan hive alt det til sig, ved at der kommer lov og orden i rækkerne, at man så yderligere vil lave en pengemaskine for at få betalt for, at man netop kan få orden i tingene.
Vi finder det yderst betænkeligt, at man kører det frem på den her måde.
Men vi har også den opfattelse, at det må kunne lade sig gøre, at vi kan få en fornuftig dialog om det, så vi ikke går
ud og netop gør det, der blev sagt af hr. Henrik Vestergaard, nemlig laver mere bøvl og flere problemer for de næringsdrivende, ved at vi indfører et sådant system, en pengemaskine, til trods for at vi sådan set godt ved, at der er en lang række indtægter, som vi kan hente hjem ved at få gennemført næringsbrevet og de foranstaltninger, der følger med. Jeg håber, at ministeren har forståelse for, at også disse ting bør indgå i de overvejelser, som ministeren gør sig.
Jeg glæder mig i hvert fald til at høre de øvrige af Folketingets partier udtale sig om dette.